钦定古今图书集成/明伦汇编/氏族典/第124卷 > 陈寅
## 钦定古今图书集成/明伦汇编/氏族典/第124卷 > 陈寅

按《宋史陈寅传》：“寅，宝谟阁待制咸之子，漕司两贡进
士，以父恩补官，历官州县。绍定初，知西和州。西和极
边重地，寅以书生义不辞难。北兵入境，属都统何进
出守大安，民无固志，寅散资财以结忠义，为必守之
计。北兵十万攻城，寅自执旗鼓，激厉将士，迎敌力战，
师退，诘旦增兵复来，寅帅忠义民兵与敢死士力战”，
昼夜数十合，兵退。北兵伐木为攻具，增兵至数十万，
围州城。进素与寅不协，寅有功，尤为诸将所忌。至是
求援甚急，援兵不至，城遂陷。寅妻杜氏饮药，二子及
妇俱死。寅敛而焚之，乃朝服登战楼，望阙焚香，号泣
再拜，伏剑而死。宾客同死者二十有八人，一子后至
缒城，亦折足死。制置司以闻，诏赠朝议大夫、右文殿
修撰。久之，加赠华文阁待制，谥“襄节。”